Modelbaas Kersfees vir eers nog vryDawie de Villiers in die hof. Foto: ANA Dawie de Villiers, die Johannesburgse modelagentskapbaas wat teregstaan op verskeie aanklagte wat verkragting, seksuele aanranding en die besit van kinderpornografie insluit, sal dié Kersfees tuis deurbring nadat die uitspraak in die saak Woensdag tot volgende jaar uitgestel is. Regter Cassim Moosa het in die hooggeregshofsitting in Palm Ridge gesê “musiek, ligte, kamera en aksie” is hoe De Villiers sy dae verwyl het met baie mooi meisies wie se drome dit was om die glansryke wêreld van die modelbedryf te betree. “Die droom het nie vir die meisies waar geword nie,” het Moosa gesê terwyl hy deur die inkriminerende bewyse van getuies gegaan het. Moosa het onder meer bewyse voorgelees van een van De Villiers se kinders wat beskryf het dat een van die meisies wat by sy pa se huis was, klein bikini’s met die “broekies tussen die boude” gedra het. Moosa het bewyse gelees dat De Villiers een van die meisies, wie se naakte en halfnaakte foto’s deur sy eksvrou op sy skootrekenaar gevind is, ŉ “slet” genoem het en gesê het hy gaan haar foto’s op die internet plaas om haar ŉ les te leer. Moosa kon net die eerste gedeelte van sy uitspraak lewer voordat die hof moes sluit vir die Kerstyd. Hy sal op 25 Januarie voortgaan met die uitspraak. De Villiers se borgtog is verleng. Lees alle vorige berigte oor Dawie de Villiers op Maroela Media.